അച്ചടക്ക ലംഘനം കാട്ടിയാല് യോഗേന്ദ്ര യാദവ് ആയാലും പുറത്ത് ലഖിംപൂര് വിഷയത്തില് അക്രമികളെയും യഥാര്ത്ഥ ഇരകളെയും ഒരേ തുലാസില് ഇട്ടതിന് സംയുക്ത കര്ഷക മോര്ച്ചയില് നിന്ന് ഒരുമാസത്തെ സസ്പെന്ഷന് യോഗത്തില് പങ്കെടുത്ത അനുഭവം വിവരിച്ച് തോമസ് ഐസക് തിരുവനന്തപുരം: സംയുക്ത കര്ഷക മോര്ച്ചയുടെ യോഗത്തില് പങ്കെടുത്തതിന്റെ അനുഭവം പങ്കുവച്ചുകൊണ്ടുള്ള തോമസ് ഐസക്കിന്റെ ഫേസ്ബുക്ക് കുറിപ്പില് വിവരിക്കുന്നത് സംഘടനയുടെ കര്ശനമായ അച്ചടക്ക സംവിധാനം. ലഖിംപൂരിലെ ബിജെപി ആക്രമണത്തോടു പ്രതികരിച്ചപ്പോള് മുഖ്യ നേതാവായ യോഗേന്ദ്ര യാദവ് കാട്ടിയ അച്ചടക്ക ലംഘനമായിരുന്നു യോഗത്തിന്റെ ചര്ച്ചാവിഷയം. ശക്തമായ വിമര്ശനങ്ങള് ഉയര്ന്നതോടെ യോഗേന്ദ്ര യാദവിനെ ഒരു മാസത്തേക്ക് സസ്പെന്ഡ് ചെയ്തു. അയവേറിയ സംഘടനാ സംവിധാനമാണ് സംയുക്ത കര്ഷക മോര്ച്ചയ്ക്കുള്ളതെങ്കിലും ഒരു സംഘടിത പാര്ട്ടിയിലെന്നപോലെ കര്ശനമായ അച്ചടക്കം പാലിക്കപ്പെടുന്നു എന്നാണ് ഐസക്കിന്റെ പോസ്റ്റില് പറയുന്നത്. തോമസ് ഐസക്കിന്റെ ഫേസ്ബുക്ക് കുറിപ്പ് ഒഴിഞ്ഞു കിടക്കുന്ന ഒരു ഗോഡൗണ്. അതാണ് സിംഘുവിലെ സമരത്തിന്റെ സിരാകേന്ദ്രം. അടഞ്ഞു കിടക്കുന്ന ഒരു ചെറിയ ഹാളില് സംയുക്ത കര്ഷക മോര്ച്ചയുടെ യോഗം നടക്കുന്നുണ്ടെന്ന് അറിഞ്ഞ് അങ്ങോട്ട് ചെന്നു. അധ്യക്ഷ വേദിയിലുള്ളവര് കസേരകളില്. ബാക്കിയുള്ള 50ല്പ്പരം വരുന്നയാളുകള് നിലത്താണ് ഇരിക്കുന്നത്. എല്ലാവര്ക്കുമുള്ള കസേരകളില്ല. അഖിലേന്ത്യാ കിസാന് സഭയുടെ അശോക് ധവാലെയാണ് അദ്ധ്യക്ഷന്. അദ്ദേഹം ഉച്ചത്തില് ഹിന്ദിയില് സംസാരിക്കുന്നു. ഇടയ്ക്കു ശക്തമായ പ്രതികരണങ്ങളുമുണ്ട്. ശബ്ദമാനവും സംഘര്ഷഭരിതവുമായ അന്തരീക്ഷം. പ്രശ്നം നേതാക്കളിലൊരാളായ യോഗേന്ദ്ര യാദവിന്റെ അച്ചടക്കലംഘനമാണ്. യോഗേന്ദ്ര യാദവ് ആം ആദ്മി പാര്ട്ടിയുടെ സ്ഥാപകരില് ഒരാളാണ്. കെജിരിവാളുമായി തെറ്റി പുറത്താക്കപ്പെട്ടു. അറിയപ്പെടുന്ന തെരഞ്ഞെടുപ്പു സര്വ്വേ വിശകലനക്കാരനാണ്. കറതീര്ന്ന സോഷ്യലിസ്റ്റ്. അതിന്റെ കമ്മ്യൂണിസ്റ്റു വിരോധ ചേരുവയുണ്ട്. ഗാന്ധിയനുമാണ്. സമരത്തിന്റെ തുടക്കം മുതല് സജീവമായി രംഗത്തുണ്ട്. പലപ്പോഴും സമരവക്താക്കളില് ഒരാളായി വേദികളില് പ്രത്യക്ഷപ്പെടാറുമുണ്ട്. പക്ഷെ ലേഖിംപൂരിലെ ബിജെപി ആക്രമണത്തോടു പ്രതികരിച്ചപ്പോള് അദ്ദേഹത്തിലെ ഗാന്ധിസം ഉണര്ന്നു. ബിജെപി ഗുണ്ടകള് കൊലചെയ്ത കര്ഷകരുടെ വീടുകളില് മാത്രമല്ല സംഘട്ടനത്തില് മരിച്ച ഗുണ്ടകളുടെ വീടുകളിലും പോയി. ട്വിറ്ററില് കുറിക്കുകയും ചെയ്തു. സമാധാനപരമായ സമരത്തെ പ്രകോപിപ്പിച്ചു തിരിച്ചടി സൃഷ്ടിക്കുന്നതിനു പല രീതിയില് ബിജെപി ഇടപെട്ടിട്ടുണ്ട്. നുുഴഞ്ഞു കയറി സംഘര്ഷം സൃഷ്ടിക്കുന്ന അഞ്ചാം പത്തിക്കാരെ അയക്കുന്നതടക്കം. ഏറ്റവും അവസാനമായി ചെയ്തതാണ് നിഹാംഗുകളില് ഒരു സെറ്റിനെ കൈയിലെടുത്തു ഗുരു ഗ്രന്ഥ സാഹിബ്ബിനെ നിന്ദിച്ചുവെന്നു പറഞ്ഞ് ഒരു ദളിത് സിക്കിനെ കൊല ചെയ്തത്. ഈ നിഹാംഗു സെറ്റിന്റെ നേതാവും കേന്ദ്ര കൃഷിമന്ത്രിയും ഒരുമിച്ചുള്ള ഫോട്ടോയും മറ്റും പുറത്തുവന്നതോടെ എല്ലാവര്ക്കും കാര്യം പിടികിട്ടി.പല സിക്കുകാരും ഇത് എന്നോടു തുറന്നു പറയുകയും ചെയ്തു. പക്ഷെ യോഗേന്ദ്ര യാദവിനു മാത്രം എന്തോ ഈ ബിജെപി കുതന്ത്രം മനസിലായിട്ടില്ലായെന്നു തോന്നുന്നു. അക്രമികളെയും യഥാര്ത്ഥ ഇരകളെയും ഒരേ തുലാസില് ഇട്ടതിനെ പിന്തുണയ്ക്കാന് സമരക്കാരില് ആരും തയ്യാറായില്ല. എല്ലാവരും ശക്തമായി യോഗേന്ദ്ര യാദവിനെ വിമര്ശിച്ചു. അതിന്റെ രോഷമായിരുന്നു യോഗത്തിലെ ശബ്ദവും സംഘര്ഷവും. അവസാനം ഏകകണ്ഠമായി തീരുമാനവും എടുത്തു. യോഗേന്ദ്ര യാദവിനെ ഒരു മാസത്തേയ്ക്കു സസ്പെന്റ് ചെയ്യുക. വിമര്ശനങ്ങള് അംഗീകരിച്ച യോഗേന്ദ്ര യാദവ് യോഗം വിട്ടു പുറത്തിറങ്ങി. അപ്പോള് എടുത്ത ചിത്രങ്ങളാണ് പോസ്റ്റിനോടൊപ്പമുള്ളത്. യോഗേന്ദ്ര യാദവിനും കൃഷ്ണപ്രസാദിനോടൊപ്പമുള്ള വിദ്യാര്ത്ഥികള് കല്ക്കത്തയില് നിന്നുള്ളവരാണ്. ഞങ്ങള് ഇങ്ക്വിലാബി വിദ്യാര്ത്ഥി സംഘമാണെന്ന് ഒരു പെണ്കുട്ടി സ്വയം പരിചയപ്പെടുത്തി. ഇന്നലെ വൈകുന്നേരമാണ് എത്തിയത്. രാത്രി ഹാളില് കിടന്നുറങ്ങി. ഇനി താവളം വേറൊരിടമാണ്. കുറച്ചു ദിവസം സമരത്തിനോടൊപ്പം ചെലവഴിക്കാന് ഐക്യദാര്ഢ്യവുമായി എത്തിയതാണ് അവര്. ഇതുപോലെ ഒട്ടേറെ ചെറുസംഘങ്ങള് ഇന്ത്യയുടെ എല്ലാ ഭാഗത്തുനിന്നും എത്തുന്നുണ്ട്. കുറച്ചു ദിവസം സമരത്തില് പങ്കെടുത്തു തിരിച്ചു പോകും. ഏറ്റവും അയവേറിയ സംഘടനാ സംവിധാനമാണ് സംയുക്ത കര്ഷക മോര്ച്ചയ്ക്കുള്ളത്. പക്ഷെ ഒരു സംഘടിത പാര്ട്ടിയിലെന്നപോലെ കര്ശനമായ അച്ചടക്കം പാലിക്കപ്പെടുന്നു. അല്ലാതെ സമരം വിജയിപ്പിക്കാനാവില്ലായെന്ന ബോധ്യത്തില് നിന്നു രൂപംകൊണ്ടതാണ് ഈ സ്വയം അച്ചടക്കം. യോഗേന്ദ്ര യാഗവിന്റെ കാര്യത്തില് ഞാന് ഇതു നേരില് കണ്ടു. Stories you may Like